Document ID: 32008R0763

Reference:
13.8.2008
DA
Den Europæiske Unions Tidende
L 218/14
EUROPA-PARLAMENTETS OG RÅDETS FORORDNING (EF) Nr. 763/2008
af 9. juli 2008
om folke- og boligtællinger
(EØS-relevant tekst)
EUROPA-PARLAMENTET OG RÅDET FOR DEN EUROPÆISKE UNION HAR —
under henvisning til traktaten om oprettelse af Det Europæiske Fællesskab, særlig artikel 285, stk. 1,
under henvisning til forslag fra Kommissionen,
efter proceduren i traktatens artikel 251 (1), og
ud fra følgende betragtninger:
(1)
Kommissionen (Eurostat) skal have tilstrækkeligt pålidelige, detaljerede og sammenlignelige oplysninger om befolknings- og boligforhold, for at Fællesskabet kan udføre de opgaver, der er tillagt den, navnlig ved traktatens artikel 2 og 3. Der skal sikres tilstrækkelig sammenlignelighed på fællesskabsplan for så vidt angår metodologier, definitioner og programmet for de statistiske data og metadata.
(2)
Periodiske statistiske data om befolkningen og de vigtigste familiemæssige, sociale, økonomiske og boligmæssige karakteristika for personer er nødvendige for at kunne analysere og udforme de regional-, social- og miljøpolitikker, der påvirker bestemte sektorer i Fællesskabet. Der er navnlig behov for at indsamle detaljerede oplysninger om boligforhold til støtte for Fællesskabets forskellige aktiviteter, som f.eks. fremme af social integration og overvågning af social samhørighed på regionalt plan, beskyttelse af miljøet og fremme af energieffektiviteten.
(3)
Af hensyn til den metodologiske og teknologiske udvikling bør bedste praksis klarlægges, og en styrkelse af de datakilder og metodologier, der anvendes ved tællinger i medlemsstaterne, bør fremmes.
(4)
For at sikre sammenlignelighed mellem dataene fra medlemsstaterne og for at kunne udarbejde pålidelige oversigter på fællesskabsplan bør dataene vedrøre det samme referenceår.
(5)
I overensstemmelse med Rådets forordning (EF) nr. 322/97 af 17. februar 1997 om EF-statistikker (2), der er referencerammen for bestemmelserne i denne forordning, skal indsamlingen af statistikker overholde principperne om upartiskhed, hvorved navnlig forstås objektivitet og videnskabelig uafhængighed, samt gennemsigtighed, pålidelighed, relevans, omkostningseffektivitet og fortrolighed.
(6)
Fremsendelse af fortrolige statistiske data er reguleret ved forordning (EF) nr. 322/97 og Rådets forordning (Euratom, EØF) nr. 1588/90 af 11. juni 1990 om fremsendelse af fortrolige statistiske oplysninger til De Europæiske Fællesskabers Statistiske Kontor (3). Foranstaltninger, der vedtages i overensstemmelse med disse forordninger, sikrer den fysiske og logiske beskyttelse af fortrolige data og sikrer, at der ikke sker uretmæssig videregivelse eller anvendelse i ikke-statistisk øjemed, når EF-statistikker udarbejdes og formidles.
(7)
I forbindelse med udarbejdelse og formidling af EF-statistikker i henhold til denne forordning bør medlemsstaternes og Fællesskabets statistikmyndigheder tage hensyn til principperne i adfærdskodeksen for europæiske statistikker, der blev vedtaget den 24. februar 2005 af Udvalget for det Statistiske Program nedsat ved Rådets afgørelse 89/382/EØF, Euratom (4) og knyttet som bilag til Kommissionens henstilling om medlemsstaternes og Fællesskabets statistikmyndigheders uafhængighed, integritet og ansvarlighed.
(8)
Målene for denne forordning, nemlig indsamling og udarbejdelse af sammenlignelige og fuldstændige EF-statistikker om befolknings- og boligforhold, kan ikke i tilstrækkelig grad opfyldes af medlemsstaterne på grund af manglende fælles statistiske kendetegn og kvalitetskrav samt manglende metodologisk gennemsigtighed og kan derfor på grundlag af en fælles statistisk ramme bedre nås på fællesskabsplan; Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går denne forordning ikke ud over, hvad der er nødvendigt for at nå disse mål.
(9)
De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (5).
(10)
Kommissionen bør navnlig tillægges beføjelse til at fastlægge betingelserne for fastsættelse af de efterfølgende referenceår og for vedtagelse af programmet for de statistiske data og metadata. Da der er tale om generelle foranstaltninger, der har til formål at ændre ikke-væsentlige bestemmelser i denne forordning, herunder ved at supplere den med nye ikke-væsentlige bestemmelser, skal foranstaltningerne vedtages efter forskriftsproceduren med kontrol i artikel 5a i afgørelse 1999/468/EF.
(11)
Udvalget for det Statistiske Program er blevet hørt i overensstemmelse med artikel 3 i afgørelse 89/382/EØF, Euratom —
UDSTEDT FØLGENDE FORORDNING:
Artikel 1
Genstand
Denne forordning fastsætter fælles regler for levering af fuldstændige oplysninger om befolknings- og boligforhold hvert tiende år.
Artikel 2
Definitioner
I denne forordning forstås ved:
a)
»befolkning/folke-«: den nationale, regionale og lokale befolkning på dennes sædvanlige bopæl på referencedatoen
b)
»bolig/boligforhold«: boliger og bygninger samt bofællesskaber og forholdet mellem befolkning og bolig på nationalt, regionalt og lokalt plan på referencedatoen
c)
»bygninger«: permanente bygninger, der indeholder boliger, der er beregnet til menneskelig beboelse, eller konventionelle boliger, der er forbeholdt sæsonbetinget eller sekundær anvendelse eller er ubeboede
d)
»sædvanlig bopæl«: det sted, hvor en person normalt tilbringer den daglige hvileperiode, uanset om der forekommer midlertidigt fravær på grund af fritidsaktiviteter, ferie, besøg hos venner og familie, forretningsrejse, lægebehandling eller pilgrimsrejser.
Kun følgende personer anses for at have sædvanlig bopæl det pågældende sted:
i)
personer, der i en sammenhængende periode på mindst tolv måneder før referencedatoen har boet på deres sædvanlige bopæl, eller
ii)
personer, der i løbet af de sidste tolv måneder før referencedatoen er ankommet til deres sædvanlige bopæl med den hensigt at opholde sig dér mindst et år.
Hvis forholdene i nr. i) eller ii) ikke kan påvises, betyder »sædvanlig bopæl« det sted, hvor en person har lovlig eller registreret bopæl
e)
»referencedato«: den dato, som den pågældende medlemsstats data vedrører, jf. artikel 5, stk. 1
f)
»national«: på en medlemsstats område
g)
»regional«: på NUTS 1-niveau, NUTS 2-niveau og NUTS 3-niveau som defineret i nomenklaturen for statistiske regionale enheder (NUTS), der er indført ved Europa-Parlamentets og Rådets forordning (EF) nr. 1059/2003 (6), i den på referencedatoen gældende version
h)
»lokal«: lokale administrative enheder på niveau 2 (LAU 2-niveau)
i)
»væsentlige kendetegn ved folke- og boligtællinger«: individuel optælling, samtidighed, universalitet inden for et givent område, tilgængelighed af data for mindre områder og en bestemt hyppighed.
Artikel 3
Indsendelse af data
Medlemsstaterne indsender data til Kommissionen (Eurostat) om befolkningsforhold, som omfatter bestemte demografiske, sociale og økonomiske karakteristika for personer, familier og husstande samt bolig/boligforhold på nationalt, regionalt og lokalt plan som anført i bilaget.
Artikel 4
Datakilder
1.   Medlemsstaterne kan basere statistikkerne på forskellige datakilder, navnlig:
a)
konventionelle tællinger
b)
registerbaserede tællinger
c)
en kombination af konventionelle tællinger og stikprøveundersøgelser
d)
en kombination af registerbaserede tællinger og stikprøveundersøgelser
e)
en kombination af registerbaserede tællinger og konventionelle tællinger
f)
en kombination af registerbaserede tællinger, stikprøveundersøgelser og konventionelle tællinger, og
g)
passende undersøgelser med rotationsstikprøver (løbende tælling).
2.   Medlemsstaterne træffer alle nødvendige foranstaltninger for at opfylde kravene om databeskyttelse. Medlemsstaternes egne bestemmelser om databeskyttelse berøres ikke af denne forordning.
3.   Medlemsstaterne underretter Kommissionen (Eurostat) om eventuelle revisioner af eller korrektioner i de statistikker, der er leveret i henhold til denne forordning, og om ændringer i de udvalgte datakilder og metodologier senest en måned inden frigivelse af de reviderede data.
4.   Medlemsstaterne sikrer, at de datakilder og metodologier, der anvendes for at sikre, at kravene i denne forordning i størst muligt omfang opfyldes med hensyn til de væsentlige kendetegn ved folke- og boligtællinger som defineret i artikel 2, litra i). De bestræber sig til stadighed på at øge overensstemmelsen med disse væsentlige kendetegn.
Artikel 5
Indberetning af data
1.   Hver medlemsstat fastsætter en referencedato. Denne referencedato skal ligge inden for et på grundlag af denne forordning fastsat år (referenceår). Det første referenceår er 2011. Kommissionen (Eurostat) fastsætter de efterfølgende referenceår efter forskriftsproceduren med kontrol i artikel 8, stk. 3. Referenceårene skal ligge i begyndelsen af hvert årti.
2.   Medlemsstaterne leverer endelige, validerede og aggregerede data og metadata til Kommissionen (Eurostat) som foreskrevet i denne forordning senest 27 måneder efter udgangen af referenceåret.
3.   Kommissionen (Eurostat) vedtager efter forskriftsproceduren med kontrol i artikel 8, stk. 3, et program for de statistiske data og metadata, der skal indberettes for at opfylde kravene i denne forordning.
4.   Kommissionen (Eurostat) vedtager efter forskriftsproceduren i artikel 8, stk. 2, variablernes tekniske specifikationer i overensstemmelse med denne forordning samt deres opdelinger.
5.   Medlemsstaterne fremsender de validerede data og metadata til Kommissionen (Eurostat) i elektronisk form. Kommissionen (Eurostat) vedtager efter forskriftsproceduren i artikel 8, stk. 2, et egnet teknisk format til fremsendelse af de krævede data.
6.   Ved revisioner eller korrektioner i henhold til artikel 4, stk. 3, fremsender medlemsstaterne senest på datoen for offentliggørelsen af de reviderede data de ændrede data til Kommissionen (Eurostat).
Artikel 6
Kvalitetsvurdering
1.   I denne forordning gælder følgende kvalitetsvurderingskriterier for de indberettede data:
—
»relevans« henviser til, i hvor høj grad statistikkerne opfylder brugernes nuværende og potentielle behov
—
»nøjagtighed« henviser til, hvor tæt skønnene ligger på de ikke kendte korrekte værdier
—
»aktualitet« og »punktlighed« henviser til, hvor lang tid der går fra referenceperioden, og til oplysningerne foreligger
—
»tilgængelighed« og »klarhed« henviser til, på hvilke betingelser og hvordan brugerne kan indhente, anvende og fortolke data
—
»sammenlignelighed« henviser til, hvor meget forskelle i anvendte statistiske koncepter og målingsværktøjer og -procedurer betyder ved sammenligning af statistikker mellem geografiske områder, sektorområder eller over tid, og
—
»kohærens« henviser til, i hvor høj grad dataene troværdigt kan kombineres på forskellige måder og til forskellige anvendelser.
2.   Medlemsstaterne forelægger Kommissionen (Eurostat) en rapport om kvaliteten af de indberettede data. Medlemsstaterne gør i den forbindelse rede for, i hvilket omfang de valgte datakilder og den valgte metodologi er i overensstemmelse med de væsentlige kendetegn ved folke- og boligtællinger, jf. artikel 2, litra i).
3.   Ved anvendelsen af de kvalitetsvurderingskriterier, der er fastsat i stk. 1, for de data, der er omfattet af denne forordning, defineres kvalitetsrapporternes metoder og struktur efter forskriftsproceduren i artikel 8, stk. 2. Kommissionen (Eurostat) vurderer kvaliteten af de indberettede data.
4.   I samarbejde med medlemsstaternes kompetente myndigheder tilvejebringer Kommissionen (Eurostat) metodologiske anbefalinger med henblik på at sikre kvaliteten af de udarbejdede data og metadata, idet der navnlig tages hensyn til anbefalingerne fra De Europæiske Statistikeres Konference vedrørende folke- og boligtællinger i 2010.
Artikel 7
Gennemførelsesforanstaltninger
1.   Følgende foranstaltninger, der er nødvendige til gennemførelse af denne forordning, vedtages efter forskriftsproceduren i artikel 8, stk. 2:
a)
variablernes tekniske specifikationer i overensstemmelse med denne forordning samt deres opdelinger, jf. artikel 5, stk. 4
b)
et egnet teknisk format, jf. artikel 5, stk. 5, og
c)
kvalitetsrapporternes metoder og struktur, jf. artikel 6, stk. 3.
2.   Følgende foranstaltninger, der er nødvendige til gennemførelse af denne forordning, og som har til formål at ændre ikke-væsentlige bestemmelser i denne forordning ved at supplere den, vedtages efter forskriftsproceduren med kontrol i artikel 8, stk. 3:
a)
fastsættelse af referenceårene, jf. artikel 5, stk. 1, og
b)
programmet for de statistiske data og metadata, jf. artikel 5, stk. 3.
3.   Der tages hensyn til principperne om, at fordelene ved de foranstaltninger, der træffes, skal opveje omkostningerne, og at yderligere omkostninger og arbejdsbyrder skal holdes inden for rimelige grænser.
Artikel 8
Udvalgsprocedure
1.   Kommissionen bistås af Udvalget for Det Statistiske Program.
2.   Når der henvises til dette stykke, anvendes artikel 5 og 7 i afgørelse 1999/468/EF, jf. dennes artikel 8.
Perioden i artikel 5, stk. 6, i afgørelse 1999/468/EF, fastsættes til tre måneder.
3.   Når der henvises til dette stykke, anvendes artikel 5a, stk. 1-4, og artikel 7 i afgørelse 1999/468/EF, jf. dennes artikel 8.
Artikel 9
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Strasbourg, den 9. juli 2008.
På Europa-Parlamentets vegne
H.-G. PÖTTERING
Formand
På Rådets vegne
J.-P. JOUYET
Formand
(1)  Europa-Parlamentets udtalelse af 20.2.2008 (endnu ikke offentliggjort i EUT) og Rådets afgørelse af 23.6.2008.
(2)  EFT L 52 af 22.2.1997, s. 1. Ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).
(3)  EFT L 151 af 15.6.1990, s. 1. Senest ændret ved forordning (EF) nr. 1882/2003.
(4)  EFT L 181 af 28.6.1989, s. 47.
(5)  EFT L 184 af 17.7.1999, s. 23. Ændret ved afgørelse 2006/512/EF (EUT L 200 af 22.7.2006, s. 11).
(6)  EUT L 154 af 21.6.2003, s. 1. Senest ændret ved Europa-Parlamentets og Rådets forordning (EF) nr. 176/2008 (EUT L 61 af 5.3.2008, s. 1).
BILAG
Variabler, der skal dækkes af folke- og boligtællingen
1.
Befolkningsvariabler
1.1.
Obligatoriske variabler for de geografiske niveauer NUTS 3 og LAU 2
1.1.1.
Ikke-afledte variabler
—
sædvanlig bopæl
—
køn
—
alder
—
civilstand
—
fødeland/fødested
—
statsborgerskabsland
—
tidligere sædvanlig bopæl og dato for ankomst til nuværende bopæl eller sædvanlig bopæl ét år før tællingen
—
slægtskabsforhold mellem husstandsmedlemmer
1.1.2.
Afledte variabler
—
befolkning i alt
—
lokalitet
—
husstandsstatus
—
familiestatus
—
type kernefamilie
—
størrelse af kernefamilie
—
type privat husstand
—
størrelse af privat husstand
1.2.
Obligatoriske variabler for følgende geografiske niveauer: nationalt niveau, NUTS 1 og NUTS 2
1.2.1.
Ikke-afledte variabler
—
sædvanlig bopæl
—
arbejdspladsens beliggenhed
—
køn
—
alder
—
civilstand
—
nuværende erhvervssituation
—
beskæftigelse
—
erhvervsgren
—
jobniveau
—
uddannelsesniveau
—
fødeland/fødested
—
statsborgerskabsland
—
hvorvidt personen har boet i udlandet, og år for ankomst til landet (1980 eller senere)
—
tidligere sædvanlig bopæl og dato for ankomst til nuværende bopæl eller sædvanlig bopæl ét år før tællingen
—
slægtskabsforhold mellem husstandsmedlemmer
—
husstandens ejerstatus
1.2.2.
Afledte variabler
—
befolkning i alt
—
lokalitet
—
husstandsstatus
—
familiestatus
—
type kernefamilie
—
størrelse af kernefamilie
—
type privat husstand
—
størrelse af privat husstand
2.
Boligvariabler
2.1.
Obligatoriske variabler for de geografiske niveauer NUTS 3 og LAU 2
2.1.1.
Ikke-afledte variabler
—
boligtype
—
boligens beliggenhed
—
beboede/ikke-beboede konventionelle boliger
—
antal beboere
—
udnyttet areal og/eller antal rum i boligenheder
—
boliger efter bygningstype
—
boliger efter opførelsesperiode
2.1.2.
Afledte variabler
—
beboelsestæthed
2.2.
Obligatoriske variabler for følgende geografiske niveauer: nationalt niveau, NUTS 1 og NUTS 2
2.2.1.
Ikke-afledte variabler
—
boligforhold
—
boligtype
—
boligens beliggenhed
—
beboede/ikke-beboede konventionelle boliger
—
ejerform
—
antal beboere
—
udnyttet areal og/eller antal rum i boligenheder
—
vandforsyning
—
toiletforhold
—
badeforhold
—
varmeforsyning
—
boliger efter bygningstype
—
boliger efter opførelsesperiode
2.2.2.
Afledte variabler
—
beboelsestæthed

Summary:
Fælles regler for indsamling af statistikker om folke- og boligtællinger
Fælles regler for indsamling af statistikker om folke- og boligtællinger
 
RESUMÉ AF
Forordning (EF) nr. 763/2008 om folke- og boligtællinger
HVAD ER FORMÅLET MED DENNE FORORDNING?
Forordningen fastsætter fælles regler for levering af statistikker om folke- og boligtællinger i EU.
Formålet er at etablere en omfattende og fleksibel formidling af optællingsdata samt sikre gennemsigtighed vedrørende datakvaliteten.
HOVEDPUNKTER
Indsendelse af data
EU-landene skal indsende data om befolkningen til Europa-Kommissionen (Eurostat), der dækker:bestemte demografiske, sociale og økonomiske karakteristika for personer, familier og husstande  bolig/boligforhold på nationalt, regionalt og lokalt plan.  Forordningens bilag og gennemførelsesforordninger til den indeholder nærmere beskrivelser af disse data.
Datakilder
Forordningen beskriver de datakilder, som EU-landene skal basere statistikkerne på: De omfatter:konventionelle tællinger  registerbaserede tællinger  en kombination af konventionelle tællinger og stikprøveundersøgelser  en kombination af registerbaserede tællinger og stikprøveundersøgelser  en kombination af registerbaserede tællinger og konventionelle tællinger  en kombination af registerbaserede tællinger, stikprøveundersøgelser og konventionelle tællinger  passende undersøgelser med rotationsstikprøver (løbende tælling).  Databeskyttelse
EU-landene træffer alle nødvendige foranstaltninger for at opfylde kravene om databeskyttelse. EU-landenes egne bestemmelser om databeskyttelse berøres ikke af denne forordning.
Indberetning af data
De enkelte EU-lande skal fastsætte en såkaldt referencedato, som skal ligge inden for referenceåret. Det første referenceår er 2011. Referenceår er det første år i et årti.
EU-landene informerer Eurostat om eventuelle revisioner eller korrektioner af de indberettede statistikker samt eventuelle ændringer i valg af datakilder og metodologi. Det skal ske senest 1 måned før publicering af de reviderede data.
EU-landene leverer endelige, validerede og aggregerede data og metadata til Eurostat senest 27 måneder efter udgangen af referenceåret.
For at opfylde kravene i denne forordning vedtog Europa-Kommissionen i 2010 det første program for de statistiske data og metadata, der skulle indberettes for referenceåret 2011, og i 2017 vedtog den det andet program for referenceåret 2021.
EU-landene fremsender de oplysningerne til Eurostat i overensstemmelse med EU-lovgivningen om fremsendelse af fortrolige statistiske oplysninger, der er fastsat i forordning (EF) nr. 223/2009. De skal sikre, at de fremsendte oplysninger ikke giver mulighed for direkte identifikation af de statistiske enheder. Fremsendelse sker i elektronisk format og i henhold til specifikationer vedtaget af Udvalget for det Europæiske Statistiske System, som er det udvalg, der bistår og rådgiver Europa-Kommissionen (Eurostat).
Kvalitetsvurdering
EU-landene sikrer, at de datakilder og den metodologi, der anvendes for at opfylde kravene i denne forordning, er i overensstemmelse med de væsentlige kendetegn ved folke- og boligtællinger, der er fastlagt i forordningen, dvs.:individuel optælling  samtidighed  universalitet inden for et givent område  tilgængelighed af data for mindre områder  en bestemt hyppighed.  EU-landene forelægger Eurostat en rapport om kvaliteten af de indberettede data, hvor de gør rede for, i hvilket omfang de valgte datakilder og den valgte metodologi er i overensstemmelse med de væsentlige kendetegn ved folke- og boligtællinger.
Kommissionen vurderer kvaliteten af de indberettede data. I samarbejde med EU-landenes kompetente myndigheder tilvejebringer Kommissionen metodologiske anbefalinger med henblik på at sikre kvaliteten af de udarbejdede data og metadata, idet der navnlig tages hensyn til anbefalingerne fra De Europæiske Statistikeres Konference vedrørende folke- og boligtællinger i 2010.
HVORNÅR GÆLDER FORORDNINGEN FRA?
Den trådte i kraft den 2. september 2008.
BAGGRUND
Med henblik på at udforme EU’s regionalpolitik, socialpolitik og miljøpolitik er det nødvendigt at råde over sammenlignelige og pålidelige oplysninger om befolkningen og de vigtigste familiemæssige, sociale, økonomiske og boligmæssige karakteristika for personer.
For yderligere oplysninger henvises til:Folke- og boligtællinger — Oversigt (Eurostat)  Folke- og boligtællinger — rapport fra 2011 (Eurostat)  
HOVEDDOKUMENT
Europa-Parlamentets og Rådets forordning (EF) nr. 763/2008 af 9. juli 2008 folke- og boligtællinger (EUT L 218 af 13.8.2008, s. 14-20)
TILHØRENDE DOKUMENTER
Kommissionens gennemførelsesforordning (EU) 2017/881 af 23. maj 2017 om gennemførelse af Europa-Parlamentets og Rådets forordning (EF) nr. 763/2008 om folke- og boligtællinger for så vidt angår kvalitetsrapporternes metoder og struktur og det tekniske format for indberetning af data og om ændring af forordning (EU) nr. 1151/2010 (EUT L 135 af 24.5.2017, s. 6-14)
Kommissionens forordning (EU) 2017/712 af 20. april 2017 om fastsættelse af referenceåret og programmet for de statistiske data og metadata vedrørende folke- og boligtællinger, der er foreskrevet i Europa-Parlamentets og Rådets forordning (EF) nr. 763/2008 (EUT L 105 af 21.4.2017, s. 1-11)
Kommissionens gennemførelsesforordning (EU) 2017/543 af 22. marts 2017 om fastlæggelse af regler for anvendelsen af Europa-Parlamentets og Rådets forordning (EF) nr. 763/2008 om folke- og boligtællinger for så vidt angår variablernes tekniske specifikationer samt deres opdelinger (EUT L 78 af 23.3.2017, s. 13-58)
Kommissionens forordning (EU) nr. 1151/2010 af 8. december 2010 om gennemførelse af Europa-Parlamentets og Rådets forordning (EF) nr. 763/2008 om folke- og boligtællinger for så vidt angår kvalitetsrapporternes metoder og struktur og det tekniske format for indberetning af data (EUT L 324 af 9.12.2010, s. 1-12)
Efterfølgende ændringer af forordning (EU) nr. 1151/2010 er indarbejdet i grundteksten. Denne konsoliderede udgave har ingen retsvirkning.
Kommissionens forordning (EU) nr. 519/2010 af 16. juni 2010 om vedtagelse af programmet for de statistiske data og metadata vedrørende folke- og boligtællingen, der er foreskrevet i Europa-Parlamentets og Rådets forordning (EF) nr. 763/2008 (EUT L 151 af 17.6.2010, s. 1-13)
Kommissionens forordning (EF) nr. 1201/2009 af 30. november 2009 om gennemførelse af Europa-Parlamentets og Rådets forordning (EF) nr. 763/2008 om folke- og boligtællinger for så vidt angår variablernes tekniske specifikationer samt deres opdelinger (EUT L 329 af 15.12.2009, s. 29-68)
Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker og om ophævelse af forordning (EF, Euratom) nr. 1101/2008 om fremsendelse af fortrolige statistiske oplysninger til De Europæiske Fællesskabers Statistiske Kontor, Rådets forordning (EF) nr. 322/97 om EF-statistikker og Rådets afgørelse 89/382/EØF, Euratom om nedsættelse af et udvalg for De Europæiske Fællesskabers statistiske program (EUT L 87 af 31.3.2009, s. 164-173)
Se den konsoliderede udgave.
seneste ajourføring 07.11.2017